**Øystein Torleiv Førre** (født Hjelmeland, 15. mai 1937) er norsk lege og professor emeritus ved Universitetet i Oslo og Avdeling for revmatologi, hud– og infeksjonssykdommer ved Rikshospitalet.

Karriere
--------

Han ble cand.med. fra Universitetet i Bergen i 1967 og tok medisinsk doktorgrad ved Institutt for generell og revmatologisk immunologi, Rikshospitalet og Universitetet i Oslo i 1977 med avhandlingen «Studies of the Antigen-Combining (Variable ) Region of Human Immunoglobulins». Han ble godkjent spesialist i medisinsk immunologi i 1981, i revmatologi i 1984 og i indremedisin i 1985.

Førre var overlege ved OSR (Oslo Sanitetsforenings revmatismesykehus) fra 1987 til 1991, avdelingssjef ved OSR/Revmatologisk avdeling, Rikshospitalet fra 1991 til 2002, overlege fra 2002 til 2005 og forsker samme sted fra 2005 til 2007, da han ble pensjonert. Han var også sjef for behandlingsreiser til utlandet for barn og voksne med revmatisk sykdom. I årene 1989 til 2000 var Øystein Førre professor II i generell revmatologi ved Universitetet i Oslo, og i årene 2000 til 2007 var han professor II i barnerevmatologi, også ved Universitetet i Oslo. Dette var det første professorat i barnerevmatologi i Norden.

Førre har drevet immunologisk og genetisk forskning, samt klinisk forskning som epidemiologi. I 1999 tok han initiativ til opprettelse av et register for revmatiske sykdommer og bindevevssykdommer. 

Førre har deltatt i forskningsprosjekter på immunceller og antistoffer. Begge er ansvarlige for betennelsen og ledd-destruksjonen ved revmatiske sykdommer. Av immuncellene kan nevnes T-cellene som direkte kan angripe celler i leddvev og drepe dem. Av antistoff kan nevnes revmafaktoren (revmatoid faktor) som i seg selv øker leddbetennelsen og leddødeleggelsen når den reagerer med andre antistoffer i leddvevet. Revmafaktoren produseres av B cellene.

Fra 1980-årene påviste Førre i sin genetiske forskning nye gener som disponerer for både voksen- og barnleddgikt. Fra 2012 har han deltatt i en australsk forskningsgruppe som har oppdaget mange nye gener som disponerer for Bekhterews sykdom. Sammen med en amerikansk forskergruppe har han oppdaget nye gener som disponerer for barneleddgikt.

Som en av de første i verden ledet Førre i 1980-årene en studie hvor cyklosporin ble brukt i behandlingen av voksne pasienter med langtkommen leddgikt. Cyklosporin var det første biologiske legemiddelet med immunologisk virkning. Medikamentet brukes fremdeles til å hindre avstøtning av transplanterte organer.
Da de nye effektive biologiske medikamentene kom på markedet i 1996-97, var Førre den første i Norge til å ta disse i bruk tidlig i sykdomsforløpet både hos barn og voksne, og før irreversible skader hadde skjedd. Tidlig bruk av disse medikamentene har ført til mye mindre invaliditet og til at behovet for supplerende revmakirurgi nå er minimert - fra ca 200 operasjoner per år før medikamentene kom, til 0-1 pr år etter at man hadde brukt medikamentene noen år.

Førre og medarbeideres epidemiologiske studier omkring fibromyalgi viste at 10,5 % av kvinner i arendaldistriktet hadde fibromyalgi. For å finne en forklaring på smertene disse pasientene har, undersøkte man hjernevæsken (cerebrospinalvæsken) med hensyn på smerteregulatoren substans P. Denne var forhøyet, noe som kan være en forklaring på smertene til disse pasientene. Dette er senere bekreftet av mange andre forskere. Disse studiene vakte internasjonal oppsikt og plasserer seg i fronten av forskningen ved fibromyalgi

Per mars 2017 hadde Øystein Førre 354 publikasjoner i internasjonale tidsskrifter og 10.600 siteringer. Han har veiledet 30 stipendiater til doktorgrad.

Han var leder av Norsk Revmatologisk Forening i tiden 1998-2002 og ble i 2000, under The 28th Scandinavian Congress of Rheumatology i Åbo, valgt til president for The 29th Scandinavian Congress of Rheumatology i Tromsø i 2002.

Utmerkelser og priser
---------------------

* 2002: Æresmedlem av Finnish Society for Rheumatology. Han fikk utmerkelsen for sin basale og kliniske forskning innen immunologi og revmatologi inkludert barnerevmatologi.
* 2005: Æresmedlem av Norsk Revmatologisk Forening.
* 2005: Fikk prisen «Det gylne ledd» fra BURG (Barne- og Ungdomsgruppen i Norsk Revmatikerforbund) for sin arbeidsinnsats og forskning omkring leddgikt hos barn og ungdom. Den ble overrakt av Märtha Louise i samband med BURGS 25-årsjubileum.

Referanser
----------

1. 1 2 3   *Norges leger: 1996*. Oslo: Den norske lægeforening. 1996. s. 231. ISBN 8290921462.
2. ↑  Nordisk Reumatologisk Forening Jubileumsbok 50 år 1946-1996: Øystein Førre Professor II, Forskning.
3. 1 2  Norden. Forskning. Tidsskrift for Norsk Lægeforenening 2006;126:114: Øystein Førre første Professor i barnerevmatologi
4. ↑  Selection of ligands for polyclonal antibodies from random peptide libraries: potential identification of (auto)antigens that may trigger B and T cell responses in autoimmune disease. By: Sioud M, Førre O, Dybwad A. In: Clin Immunol Immunopathol 1996:79(2):105-14.
5. ↑  HLA antigens and rheumatoid arthritis.Association between HLA-DRw4 and IgM rheumatoid factor production. By: Dobloug JH, Førre O, Thorsby E. In: Arthritis and Rheum 1980;23(3):309-13
6. ↑  HLA antigens in juvenile arthritis. Genetic basis for the different subtypes. By: Førre O, Dobloug JH, Høyeraal HM. In: Arthritis and Rheum 1983;26(1):35-8.
7. ↑  Identification of multiple risk variants for ankylosing spondylitis through high-density genotyping of immunerelated loci. (International Genetics of Ankylosing Spondylitis Consortion (IGAS). By: Cortes, A, Hadler J, Førre, O, Brown MA, et al. In: Nature Genetics 2013;45(7):730-8.
8. ↑  Major histocompatibility complex associations of ankylosing spondylitis are complex and involve further epistasis with ERAP1. By: Cortes A, Førre O, Brown MA. In: Nature Communications 2015;6:7146.
9. ↑  Meta-analysis of shared genetic architecture across ten pediatric autoimmune diseases. By: Li YR, Li J, Førre O, Hakonarson H. et al. In: Nature Medicine 2015;21(9):1018-27.
10. ↑  Genetic sharing and heritability of paediatric age of onset autoimmune diseases. By: Li YR, Zhao SD, Førre O,Hakonarson H et al. In: Nature Communications 2015;6:8442
11. ↑  An open, controlled, randomized comparison of cyclosporine and azathioprine in the treatment of rheumatoid arthritis: A preliminary report. By: .Førre O, Bjerkhoel F. et al. In: Arthritis and Rheum 1987;30(1):88-92.
12. ↑  Elevated CSF levels of substance P and high incidence of Raynauds phenomenon in patients with fibromyalgia: New Features for Diagnosis. By: Vaerøy H, Helle H, Førre O et al. In: Pain 1988;32(1):21-6.
13. 1 2  Aftenposten 22.09.2000: Finsk heder til norsk lege.
14. ↑  Norsk Rheumabulletin no 1,1013: Utnevt til æresmedlem i anledning 75-årsjubileum for Norsk revmatologisk forening.
15. ↑  Aftenposten 25.nov.2005: Prinsessen besøkte revmatikerne.

|  |  |
| --- | --- |
| Oppslagsverk/autoritetsdata | BIBSYS **·** BIBSYS **·** BIBSYS **·** BIBSYS **·** VIAF **·** NKC
 |